GA GINLAWN HKU (CATACOMB)
Ndai Catacomb ni gaw dai ni anhte Christian ni a makam masham lam a kridung madi madun shara ni rai nga ai. Bai, Christian htung hkring hte makam masham hpe sharin ya nga ai. Tara laika sharin ya ai jawng la ngai rai nga ai.
Hpa ta Catacomb..? N dai Catacomb ni gaw tsaban 1 kaw nna 3 laman na ( 1-3 century) Hkristan ni a nawku daw jau shara hte lupwa ni rai nga ai.
Roma makau mayang kaw Catacomb 60 jan nga ai rai tim, tarashang shawa shara Catacombs 5 nga ai hpe mu lu ai . San Gallisto (St. Callixtus ) ngu ai Catacomb wa gaw kaba dik hte a hkyak dik re.
Ndai Catacomb hta Sarabyin law law hte kam sham ai ni law law hpe lup makoi mayang da ma ai. Dam de mile 2 daram dam lada ai hpe mu lu ai. Ga kata de htap 4 rai galaw da ma ai. Ntsa kaw nna gaw hkrat wa ai re lam chye lu ai. Htap 1 hpring mat jang lawu de htap 2 , dai hpring jang lawu de htap 3, ngut jang lawu de htap 4 ngu na du hkra gaw shachyaw da ma ai.
Ndai Catacomb ni hta sumla ni law law hpe tawk ka da , soi da ai hpe mu lu ai. Nawku daw jau hkrang sumla, Sagurem wa kaja a sumla, Christian ngu ai kumla Nga sumla (fish), U Hkru Du sumla, Tsan Lun , Sabyi si hte Christian ni a nga sa htunghkring ni , ladat ni hte machye machyang ni, shanhte a makam masham lam ni hpe hka ja la mai nga ga ai. Lup ni hpe mawn sumli ai lam, tara laika hte Chyum laika ni hpe mung sumla soi nna lachyum shapraw da ma ai. Laika n chye hti tim sumla yu nna hka ja mai nga ai.
Ndai Catacomb ni gaw Christian ni hpe ladu lai zingri zingrat nga ai ten rai nna sakse hkam sat hkrum (martydom) ai ni hte rau kam sham ai hpung masha ni galoi mung sa du nawku ku re ai lam chye lu ga ai. Hkaw hkam Constantine a prat 313 A.D du yang she Christian ni wanglu wanglang nawku daw jau na a hkaw a hkang lu wa sai re.
N dai Roma Myo hpe Necropolis ( City of the Dead ) nga nna mung bai, Babilon mungdan nga nna mung shamying ma ai . Hpa majaw nga yang Christian ni law law hpe sat katawng kau ai hte ladu lai zingri hkrum ai shara re majaw rai nga ai.
Ya nawku hpung a ginjaw rai nga ai Vatican mung lupwa rai nna San Petru hpe dai kaw sat htau kau nna kabai da ai lupwa rai nga ai. Shing rai San Petru Basilica a Nawku tawn npu kaw gaw San Petru a lup sung hku hpe tawn da ai rai. Sarabyin ni yawng ngu na ram a lup ni hpe mung Vatican kata kaw htawt sit tawn da ma ai. Ya may shata praw 1 hta San Pra ai masha tang na rai nga ai Wa Sarabyin Yawhan Pawlu II a lup hpe mung Vatican nawku hting nu kata kaw tawn da ma ai. Sa du hkungga jaw ai lani lani jan hta sha mun kaba sa du ai hpe mu lu ai.
N dai Catacomb ni hpe kaga yaw shada ai hku galaw ai nrai ( invent ), ladu lai zingri sat hkrum ai majaw ya na zawn lup wa hte nawku shara hku nna Catacomb ni hpe gaw gap wa ai rai nga ai.
Kaga shara ni hta mung Catacomb ni hpe lu ai lam chye lu ai. Francis mung dan, Africa nord, Cicilia zunlawng, Napoli myo hte Italy mung dan a kaga myo hkan mung mu lu ai lam chye lu ai
Seng Shatapru
Roma
No comments:
Subscribe to: Post Comments (Atom)
kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn cjk_Latn eng_Latn eng_Latn